讀蘇子瞻韓幹馬圖詩
作者：張耒
朝代：宋

paragraphs: 我雖不見韓幹馬，一讀公詩如見者。
韓生畫馬常苦肥，肉中藏骨以爲奇。
開元有臣善司牧，四十萬匹屯山谷。
養之罕用食之豐，力不曾施空長肉。
韓生圖像無乃然，我謂韓生巧未全。
君不見昔時騏驥人未得，饑守鹽車惟有骨。
昂藏不受塵土侵，伯樂未來空佇立。
騏驥乏食肉常臞，韓生不寫瘦馬駒。
誰能爲驥傳之圖，不如凡馬飽青芻。